CELEX: 32020D1320
Language: lt
Date: 2020-09-22 00:00:00
Title: Komisijos įgyvendinimo sprendimas (ES) 2020/1320 2020 m. rugsėjo 22 d. kuriuo iš dalies keičiamas Įgyvendinimo sprendimas (ES) 2018/1986, kuriuo nustatomos tam tikros žvejybos specialiosios kontrolės ir inspektavimo programos

23.9.2020   
               
               
                  LT
               
               
                  Europos Sąjungos oficialusis leidinys
               
               
                  L 309/8
               
            
         KOMISIJOS ĮGYVENDINIMO SPRENDIMAS (ES) 2020/1320
         2020 m. rugsėjo 22 d.
         kuriuo iš dalies keičiamas Įgyvendinimo sprendimas (ES) 2018/1986, kuriuo nustatomos tam tikros žvejybos specialiosios kontrolės ir inspektavimo programos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. lapkričio 20 d. Tarybos reglamentą (EB) Nr. 1224/2009, nustatantį Sąjungos kontrolės sistemą, kuria užtikrinamas bendrosios žuvininkystės politikos (BŽP) taisyklių laikymasis, iš dalies keičiantį reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantį reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (1), ypač į jo 95 straipsnį,
         atsižvelgdama į 2019 m. kovo 19 d. Europos Parlamento ir Tarybos reglamentą (ES) 2019/473 dėl Europos žuvininkystės kontrolės agentūros (2), ypač į jo 17 straipsnio 1 dalį,
         kadangi:
         
                     (1)
                  
                  
                     Reglamentu (EB) Nr. 1224/2009 nustatytos kontrolės taisyklės, taikomos visai su bendra žuvininkystės politika susijusiai veiklai, kuri vykdoma valstybių narių teritorijoje ar Sąjungos vandenyse, ar Sąjungos žvejybos laivais arba kurią, nedarydami poveikio vėliavos valstybės narės tiesioginei atsakomybei, vykdo valstybių narių nacionaliniai subjektai;
                  
               
                     (2)
                  
                  
                     remiantis to reglamento 95 straipsniu, Komisijos įgyvendinimo sprendime (ES) 2018/1986 (3) nustatytos specialiosios konkrečių išteklių žvejybos ir jūrų baseinų kontrolės ir inspektavimo programos;
                  
               
                     (3)
                  
                  
                     siekiant atsižvelgti į neseniai priimtas Sąjungos žvejybos išteklių išsaugojimo ir valdymo priemones (4) ir Bendrosios Viduržemio jūros žvejybos komisijos (GFCM) rekomendacijas (5), Įgyvendinimo sprendimo (ES) 2018/1986, kuriuo nustatomos Viduržemio ir Juodosios jūroms skirtos tam tikros žvejybos specialiosios kontrolės ir inspektavimo programos, taikymo sritis turėtų būti išplėsta taip, kad apimtų europinių jūrinių lydekų, ilganosių rausvųjų krevečių, ilgaūsių raudonųjų krevečių, didžiųjų raudonųjų krevečių, norveginių omarų, europinių barzdočių, raudonpelekių pagelų, europinių jūrų liežuvių, raudonųjų koralų, didžiųjų auksinių skumbrių ir atlantinių šprotų žvejybą. Siekiant aiškumo, tikslinga nustatyti Jonijos jūros, Levanto jūros ir Alborano jūros apibrėžtis;
                  
               
                     (4)
                  
                  
                     jei taikytina, atitinkamos valstybės narės vykdo bendrą inspektavimo ir priežiūros veiklą, vadovaudamosi Europos žuvininkystės kontrolės agentūros pagal Reglamento (ES) 2019/473 9 ir 10 straipsnius parengtais jungtinės veiklos planais. Kad Komisija galėtų įvykdyti Reglamente (EB) Nr. 1224/2009 nustatytas pareigas, jai pagal Reglamento (ES) 2019/473 17 straipsnio 1 dalį turėtų būti suteikta prieiga prie informacijos, kuria keičiamasi vykdant bendrą inspektavimo ir priežiūros veiklą;
                  
               
                     (5)
                  
                  
                     todėl Įgyvendinimo sprendimas (ES) 2018/1986 turėtų būti atitinkamai iš dalies pakeistas;
                  
               
                     (6)
                  
                  
                     šiame sprendime nustatytos priemonės atitinka Žuvininkystės ir akvakultūros komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2018/1986 10 straipsnis iš dalies keičiamas taip:
            
                        1)
                     
                     
                        1 dalies pirma pastraipa pakeičiama taip:
                        
                           „1.   Įgyvendindama specialiąsias kontrolės ir inspektavimo programas, kiekviena atitinkama valstybė narė užtikrina, kad su kitomis atitinkamomis valstybėmis narėmis ir EŽKA elektroninėmis priemonėmis būtų keičiamasi duomenimis apie žvejybos ir su žvejyba susijusią veiklą, kuriai taikomos specialiosios kontrolės ir inspektavimo programos. Komisijai suteikiama prieiga prie duomenų, kuriais keičiamasi pagal šią pastraipą.“;
                        
                     
                  
                        2)
                     
                     
                        2 dalis pakeičiama taip:
                        
                           „2.   Duomenys, kuriais keičiamasi pagal 1 dalį, gali apimti asmens duomenis. EŽKA, Komisija ir valstybės narės gali tvarkyti asmens duomenis, kurie joms yra prieinami pagal 1 dalį, vykdydamos savo užduotis ir įsipareigojimus pagal specialiąsias kontrolės ir inspektavimo programas. EŽKA, Komisija ir valstybės narės, laikydamosi Reglamento (ES) 2016/679 5 straipsnio ir Reglamento (ES) 2018/1725 4 straipsnio, imasi priemonių, kad užtikrintų tinkamą asmens duomenų apsaugą.“;
                        
                     
                  
                        3)
                     
                     
                        6 dalis pakeičiama taip:
                        
                           „6.   EŽKA, Komisija ir valstybių narių institucijos užtikrina pagal šį sprendimą tvarkomų asmens duomenų saugumą. EŽKA ir valstybių narių institucijos bendradarbiauja vykdydamos su saugumu susijusias užduotis.“;
                        
                     
                  
                        4)
                     
                     
                        7 dalis pakeičiama taip:
                        
                           „7.   Laikydamosi Reglamento (EB) Nr. 1224/2009 113 straipsnio, EŽKA, Komisija ir valstybės narės imasi priemonių, kad užtikrintų tinkamą pagal šį sprendimą gautos informacijos konfidencialumo apsaugą.“
                        
                     
                  
         
            2 straipsnis
            Įgyvendinimo sprendimo (ES) 2018/1986 I ir II priedai pakeičiami šio sprendimo priedo tekstu.
         
         
            3 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. rugsėjo 22 d.
            
               
                  Komisijos vardu
               
               Virginijus SINKEVIČIUS
               
                  Komisijos narys
               
            
         
         
            (1)  OL L 343, 2009 12 22, p. 1.
         
            (2)  OL L 83, 2019 3 25, p. 18.
         
            (3)  2018 m. gruodžio 13 d. Komisijos įgyvendinimo sprendimas (ES) 2018/1986, kuriuo nustatomos tam tikros žvejybos specialiosios kontrolės ir inspektavimo programos ir panaikinami įgyvendinimo sprendimai 2012/807/ES, 2013/328/ES, 2013/305/ES ir 2014/156/ES (OL L 317, 2018 12 14, p. 29).
         
            (4)  2019 m. birželio 20 d. Europos Parlamento ir Tarybos reglamentas (ES) 2019/1022, kuriuo nustatomas daugiametis vakarų Viduržemio jūros demersinių išteklių žvejybos valdymo planas ir iš dalies keičiamas Reglamentas (ES) Nr. 508/2014 (OL L 172, 2019 6 26, p. 1).
         
            (5)  Rekomendacija GFCM/43/2019/2 dėl tausaus raudonpelekių pagelų naudojimo Alborano jūroje (1–3 geografiniuose parajoniuose) daugiamečio valdymo plano, Rekomendacija GFCM/43/2019/5 dėl tausios demersinių išteklių žvejybos Adrijos jūroje (17 ir 18 geografiniuose parajoniuose) daugiamečio valdymo plano, Rekomendacija GFCM/43/2019/6 dėl tausios didžiųjų raudonųjų krevečių ir ilgaūsių raudonųjų krevečių žvejybos tralais Sicilijos sąsiauryje (12, 13, 14, 15 ir 16 geografiniuose parajoniuose) valdymo priemonių, Rekomendacija GFCM/43/2019/4 dėl tausaus raudonųjų koralų naudojimo Viduržemio jūroje valdymo plano, Rekomendacija GFCM/43/2019/1 dėl valdymo priemonių, susijusių su inkarinių žuvų suburiamųjų įrenginių naudojimu žvejojant didžiąsias auksines skumbres Viduržemio jūroje, rinkinio.
      
      
         
            PRIEDAS
            
               
                  
                     „I PRIEDAS
                     
                        IŠSAMI INFORMACIJA APIE SPECIALIĄJĄ ICCAT (1)
                        RŪŠIŲ IŠTEKLIŲ ŽVEJYBOS RYTINĖJE ATLANTO VANDENYNO DALYJE IR VIDURŽEMIO JŪROJE IR TAM TIKROS DEMERSINIŲ IR PELAGINIŲ IŠTEKLIŲ ŽVEJYBOS VIDURŽEMIO JŪROJE KONTROLĖS IR INSPEKTAVIMO PROGRAMĄ
                     
                     
                        1)   
                        Ši specialioji kontrolės ir inspektavimo programa apima geografinius rajonus, kurie apibrėžiami taip:
                        
                                    a)
                                 
                                 
                                    rytinė Atlanto vandenyno dalis – Tarptautinės jūrų tyrinėjimo tarybos (ICES (2)) 7, 8, 9 ir 10 parajoniai, apibrėžti Europos Parlamento ir Tarybos reglamento (EB) Nr. 218/2009 (3) III priede, ir FAO (4) 34.1.2 kvadratas;
                                 
                              
                                    b)
                                 
                                 
                                    Viduržemio jūra – FAO 37.1, 37.2 ir 37.3 parajoniai arba 1–27 geografiniai parajoniai, apibrėžti Europos Parlamento ir Tarybos reglamento (ES) Nr. 1343/2011 (5) I priede;
                                 
                              
                                    c)
                                 
                                 
                                    šiaurinė ir pietinė Adrijos jūros dalys – 17 ir 18 geografiniai parajoniai, apibrėžti Reglamento (ES) Nr. 1343/2011 I priede;
                                 
                              
                                    d)
                                 
                                 
                                    Sicilijos sąsiauris – 12, 13, 14, 15 ir 16 geografiniai parajoniai, apibrėžti Reglamento (ES) Nr. 1343/2011 I priede;
                                 
                              
                                    e)
                                 
                                 
                                    Jonijos jūra –19, 20 ir 21 geografiniai parajoniai, apibrėžti Reglamento (ES) Nr. 1343/2011 I priede;
                                 
                              
                                    f)
                                 
                                 
                                    Levanto jūra – 24, 25, 26 ir 27 geografiniai parajoniai, apibrėžti Reglamento (ES) Nr. 1343/2011 I priede;
                                 
                              
                                    g)
                                 
                                 
                                    Alborano jūra – 1–3 geografiniai parajoniai, apibrėžti Reglamento (ES) Nr. 1343/2011 I priede.
                                 
                              
                     
                        2)   
                        
                           Atitinkamos valstybės narės – Graikija, Ispanija, Italija, Kipras, Kroatija, Malta, Portugalija, Prancūzija ir Slovėnija.
                        
                     
                     
                        3)   
                        Įtraukiama ši žvejyba:
                        
                                    —
                                 
                                 
                                    rytinės Atlanto vandenyno dalies ir Viduržemio jūros paprastųjų tunų išteklių žvejyba (įskaitant mėgėjų žvejybą),
                                 
                              
                                    —
                                 
                                 
                                    Viduržemio jūros paprastųjų durklažuvių išteklių žvejyba (įskaitant mėgėjų žvejybą),
                                 
                              
                                    —
                                 
                                 
                                    Viduržemio jūros ilgapelekių tunų išteklių žvejyba,
                                 
                              
                                    —
                                 
                                 
                                    šiaurinės ir pietinės Adrijos jūros dalių sardinių ir ančiuvių išteklių žvejyba,
                                 
                              
                                    —
                                 
                                 
                                    Sicilijos sąsiaurio, GFCM 1, 5, 6, 7, 9, 10 ir 11 parajonių ir šiaurinės ir pietinės Adrijos jūros dalių europinių jūrinių lydekų (Merluccius merluccius) išteklių žvejyba,
                                 
                              
                                    —
                                 
                                 
                                    Sicilijos sąsiaurio, GFCM 1, 5, 6, 9, 10 ir 11 parajonių ir šiaurinės ir pietinės Adrijos jūros dalių ilganosių rausvųjų krevečių (Parapenaeus longirostris) išteklių žvejyba,
                                 
                              
                                    —
                                 
                                 
                                    Levanto ir Jonijos jūrų dryžakojų krevečių išteklių žvejyba,
                                 
                              
                                    —
                                 
                                 
                                    GFCM 1, 5, 6 ir 7 parajonių ir Sicilijos sąsiaurio ilgaūsių raudonųjų krevečių (Aristeus antennatus) išteklių žvejyba,
                                 
                              
                                    —
                                 
                                 
                                    GFCM 9, 10, ir 11 parajonių ir Sicilijos sąsiaurio didžiųjų raudonųjų krevečių (Aristaeomorpha foliacea) išteklių žvejyba,
                                 
                              
                                    —
                                 
                                 
                                    GFCM 5, 6, 9 ir 11 parajonių ir šiaurinės ir pietinės Adrijos jūros dalių norveginių omarų (Nephrops norvegicus) išteklių žvejyba,
                                 
                              
                                    —
                                 
                                 
                                    GFCM 1, 5, 6, 7, 9, 10 ir 11 parajonių ir šiaurinės ir pietinės Adrijos jūros dalių europinių barzdočių (Mullus barbatus) išteklių žvejyba,
                                 
                              
                                    —
                                 
                                 
                                    Alborano jūros raudonpelekių pagelų išteklių žvejyba,
                                 
                              
                                    —
                                 
                                 
                                    GFCM 17 parajonio europinių jūrų liežuvių išteklių žvejyba,
                                 
                              
                                    —
                                 
                                 
                                    žvejyba, kurios metu renkami Viduržemio jūros raudonieji koralai,
                                 
                              
                                    —
                                 
                                 
                                    Viduržemio jūros tarptautinių vandenų didžiųjų auksinių skumbrių išteklių žvejyba,
                                 
                              
                                    —
                                 
                                 
                                    Viduržemio jūros Sąjungos vandenų Anguilla anguilla rūšies europinių upinių ungurių išteklių žvejyba,
                                 
                              
                                    —
                                 
                                 
                                    rūšių, dėl kurių pagal Reglamento (ES) Nr. 1380/2013 15 straipsnį taikomas įpareigojimas iškrauti laimikį, išteklių žvejyba.
                                 
                              
                     
                        4)   
                        Inspektavimo tiksliniai standartai
                        Šio priedo 2 punkte nurodytos valstybės narės įgyvendina toliau nurodytus standartus.
                        
                                    a)
                                 
                                 
                                    Inspektavimo veikla jūroje
                                    Kasmet bent 60 % visų inspektavimo operacijų jūroje (išskyrus priežiūrą iš oro) turi būti atliekama žvejybos laivuose, priklausančiuose dviejų didžiausio lygio rizikos kategorijų, nustatytų pagal 5 straipsnio 1 ir 2 dalis, laivyno segmentams, užtikrinant, kad abu šie laivyno segmentai būtų tinkamai ir proporcingai įtraukti.
                                 
                              
                                    b)
                                 
                                 
                                    Inspektavimas iškrovimo metu (inspektavimas uostuose ir prieš pirminį pardavimą)
                                    Kasmet bent 60 % visų inspektavimo operacijų iškrovimo metu turi būti atliekama žvejybos laivuose, priklausančiuose dviejų didžiausio lygio rizikos kategorijų, nustatytų pagal 5 straipsnio 1 ir 2 dalis, laivyno segmentams, užtikrinant, kad abu šie laivyno segmentai būtų tinkamai ir proporcingai įtraukti.
                                 
                              
                                    c)
                                 
                                 
                                    Gaudyklių ir auginimo ūkių, susijusių su rytinės Atlanto vandenyno dalies ir Viduržemio jūros parastųjų tunų išteklių žvejyba, inspektavimas.
                                    Kasmet turi būti inspektuojama 100 % gaudyklėse ir auginimo ūkiuose atliekamų perkėlimo į varžas ir kitų perkėlimo operacijų, įskaitant žuvų paleidimo operacijas.
                                 
                              
                  
               
               
                  
                     „II PRIEDAS
                     
                        IŠSAMI INFORMACIJA APIE SPECIALIĄJĄ TAM TIKROS ŽVEJYBOS JUODOJOJE JŪROJE KONTROLĖS IR INSPEKTAVIMO PROGRAMĄ
                     
                     
                        1)   
                        Ši specialioji kontrolės ir inspektavimo programa apima geografinius rajonus, kurie apibrėžiami taip:
                        Juodosios jūros Sąjungos vandenys, kai Juodoji jūra – Bendrosios Viduržemio jūros žvejybos komisijos (GFCM) 29 geografinis parajonis, apibrėžtas Reglamento (ES) Nr. 1343/2011 I priede.
                     
                     
                        2)   
                        
                           Atitinkamos valstybės narės – Bulgarija ir Rumunija.
                        
                     
                     
                        3)   
                        Įtraukiama ši žvejyba:
                        
                                    —
                                 
                                 
                                    Juodosios jūros paprastųjų otų išteklių žvejyba,
                                 
                              
                                    —
                                 
                                 
                                    Juodosios jūros atlantinių šprotų išteklių žvejyba,
                                 
                              
                                    —
                                 
                                 
                                    rūšių, dėl kurių pagal Reglamento (ES) Nr. 1380/2013 15 straipsnį taikomas įpareigojimas iškrauti laimikį, išteklių žvejyba.
                                 
                              
                     
                        4)   
                        Inspektavimo tiksliniai standartai
                        Šio priedo 2 punkte nurodytos valstybės narės įgyvendina toliau nurodytus standartus.
                        
                                    a)
                                 
                                 
                                    Inspektavimo veikla jūroje
                                    Kasmet bent 60 % visų inspektavimo operacijų jūroje (išskyrus priežiūrą iš oro) turi būti atliekama žvejybos laivuose, priklausančiuose dviejų didžiausio lygio rizikos kategorijų, nustatytų pagal 5 straipsnio 1 ir 2 dalis, laivyno segmentams, užtikrinant, kad abu šie laivyno segmentai būtų tinkamai ir proporcingai įtraukti.
                                 
                              
                                    b)
                                 
                                 
                                    Inspektavimas iškrovimo metu (inspektavimas uostuose ir prieš pirminį pardavimą)
                                    Kasmet bent 60 % visų inspektavimo operacijų iškrovimo metu turi būti atliekama žvejybos laivuose, priklausančiuose dviejų didžiausio lygio rizikos kategorijų, nustatytų pagal 5 straipsnio 1 ir 2 dalis, laivyno segmentams, užtikrinant, kad abu šie laivyno segmentai būtų tinkamai ir proporcingai įtraukti.
                                 
                              
                  
               “
            
               (1)  Tarptautinė Atlanto tunų apsaugos komisija.
            
               (2)  ICES (Tarptautinės jūrų tyrinėjimo tarybos) zonos, apibrėžtos 2009 m. kovo 11 d. Europos Parlamento ir Tarybos reglamente (EB) Nr. 218/2009 dėl valstybių narių, žvejojančių Šiaurės Rytų Atlante, nominalių sugavimų statistinių duomenų pateikimo (OL L 87, 2009 3 31, p. 70).
            
               (3)  2009 m. kovo 11 d. Europos Parlamento ir Tarybos reglamentas (EB) Nr. 218/2009 dėl valstybių narių, žvejojančių Šiaurės Rytų Atlante, nominalių sugavimų statistinių duomenų pateikimo (OL L 87, 2009 3 31, p. 70).
            
               (4)  JT Maisto ir žemės ūkio organizacija.
            
               (5)  2011 m. gruodžio 13 d. Europos Parlamento ir Tarybos reglamentas (ES) Nr. 1343/2011 dėl tam tikrų žvejybos BVJŽK (Bendrosios Viduržemio jūros žvejybos komisijos) susitarimo rajone nuostatų, kuriuo iš dalies keičiamas Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (OL L 347, 2011 12 30, p. 44).